CELEX: C2004/094/48
Language: el
Date: 2004-04-17 00:00:00
Title: Υπόθεση C-70/04: Προσφυγή της Ελβετικής Συνομοσπονδίας κατά της Επιτροπής των Ευρωπαϊκών Κοινοτήτων που ασκήθηκε στις 16 Φεβρουαρίου 2004

17.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/22
            
         Προσφυγή της Ελβετικής Συνομοσπονδίας κατά της Επιτροπής των Ευρωπαϊκών Κοινοτήτων που ασκήθηκε στις 16 Φεβρουαρίου 2004
   (Υπόθεση C-70/04)
   (2004/C 94/48)
   Η Ελβετική Συνομοσπονδία, εκπροσωπούμενη από τους Simon Hirsbrunner και Ulrich Soltész, Rechtsanwälte, του δικηγορικού γραφείου Gleiss Lütz, Rue Guimard 7, B-1040, Βρυξέλλες, με τόπο επιδόσεων στο Λουξεμβούργο, άσκησε στις 16 Φεβρουαρίου 2004 ενώπιον του Δικαστηρίου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Δικαστήριο:
   
               1.
            
            
               να ακυρώσει την απόφαση της Επιτροπής της 5ης Δεκεμβρίου 2003 (Υπόθεση TREN/AMA/11/03 - Μέτρα της Γερμανίας για τις προσεγγίσεις στον αερολιμένα της Ζυρίχης) (1) σύμφωνα με το άρθρο 231, παράγραφος 1, ΕΚ·
            
         
               2.
            
            
               να καταδικάσει την Επιτροπή στα δικαστικά έξοδα της προσφεύγουσας σύμφωνα με το άρθρο 69, παράγραφος 2, του Κανονισμού Διαδικασίας.
            
         Λόγοι ακυρώσεως και κύρια επιχειρήματα
   Η προσβαλλόμενη απόφαση της Ευρωπαϊκής Επιτροπής πρέπει να ακυρωθεί για τους ακόλουθους λόγους:
   Η Επιτροπή έσφαλλε όταν στηρίχθηκε, στο πλαίσιο της αποφάσεώς της της 5ης Δεκεμβρίου 2003, στο ότι η συμφωνία περί εναέριας κυκλοφορίας που υπογράφηκε στις 21 Ιουνίου 1999 από την Ευρωπαϊκή Κοινότητα και την Ελβετική Συνομοσπονδία προβλέπει απλώς ανταλλαγή δικαιωμάτων κυκλοφορίας. Πολύ περισσότερο από αυτό, η εν λόγω συμφωνία διευρύνει την εσωτερική αγορά εναέριας κυκλοφορίας έτσι ώστε να καλύπτει και την Ελβετική Συνομοσπονδία, με αποτέλεσμα να έχουν ισότιμη πρόσβαση στην αγορά οι αεροπορικές εταιρίες τόσο της Ελβετικής Συνομοσπονδίας όσο και της Ευρωπαϊκής Ενώσεως. Μεταξύ άλλων, τούτο σημαίνει ιδίως ότι η Ελβετική Συνομοσπονδία και οι ελβετικές επιχειρήσεις που προστατεύονται από τη συμφωνία μπορούν να επικαλούνται την ελεύθερη παροχή υπηρεσιών στον τομέα της εναέριας κυκλοφορίας.
   Η Επιτροπή κακώς αρνήθηκε ότι υπήρξε προσβολή της αρχής της ελεύθερης παροχής των υπηρεσιών. Σε αντίθεση με την απόφαση της Επιτροπής, ο υπ' αριθ. 213 κανονισμός εφαρμογής των κανόνων εναέριας κυκλοφορίας της Ομοσπονδιακής Δημοκρατίας της Γερμανίας παρεμβαίνει περιοριστικά στην ελευθερία παροχής υπηρεσιών εκ μέρους της αεροπορικής εταιρίας Swiss International Air Lines (Swiss), διότι παρεμποδίζει πτήσεις από και προς Ζυρίχη.
   Η Επιτροπή κακώς αρνείται ότι υφίσταται δυσμενής διάκριση των ελβετικών επιχειρήσεων εξαιτίας του υπ' αριθ. 213 κανονισμού εφαρμογής των κανόνων εναέριας κυκλοφορίας. Η ελβετική αεροπορική εταιρία Swiss περιέρχεται σε δυσμενέστερη θέση σε σχέση με τον ανταγωνισμό, διότι της επιβάλλονται αυστηρότεροι περιορισμοί όσον αφορά τη λειτουργία του αποτελούντος κόμβου εναέριας κυκλοφορίας αεροδρομίου της Ζυρίχης, σε σχέση με τα ισχύοντα για την άμεση ανταγωνίστριά της εταιρία Lufthansa για τη λειτουργία των κόμβων της Φραγκφούρτης επί του Μάιν και του Μονάχου. Η Swiss πλήττεται επίσης περισσότερο και σε σύγκριση με τις άλλες αεροπορικές εταιρίες που εξυπηρετούν το αεροδρόμιο της Ζυρίχης, διότι η εταιρία αυτή, είναι ιδιαίτερα ευάλωτη έναντι των περιορισμών της λειτουργίας του αεροδρομίου της Ζυρίχης ως «home carrier», επειδή δηλαδή έχει ως βάση των δραστηριοτήτων της αυτό ακριβώς το αεροδρόμιο. Επιπλέον, τα μέτρα που έλαβε η Ο. Δ. της Γερμανίας εισάγουν δυσμενείς διακρίσεις σε βάρος του διεθνούς αεροδρομίου της Ζυρίχης, το οποίο διαχειρίζεται η εταιρία UNIQUE Flughafen Zürich AG, έναντι συγκρίσιμων αεροδρομίων στη Γερμανία, για τα οποία δεν ισχύουν παρόμοιοι περιορισμοί ή για τα οποία δεν επιτρέπεται καν να επιβάλλονται τέτοιοι.
   Οι περιορισμοί αυτοί πρέπει να εκτιμηθούν με βάση την υποχρέωση της Επιτροπής να τηρεί την αρχή της αναλογικότητας. Η αρχή αυτή ισχύει και στο πλαίσιο της συμφωνίας περί εναέριας κυκλοφορίας. Ο υπ' αριθ. 213 κανονισμός εφαρμογής των κανόνων εναέριας κυκλοφορίας αντιβαίνει προς την αρχή αυτή. Ο κανονισμός αυτός δεν στηρίζεται σε κάποια επιτακτική ανάγκη γενικού συμφέροντος και οι περιορισμοί που αυτός επιβάλλει δεν είναι αναγκαίοι αλλ' ούτε και ανάλογοι προς τον επιδιωκόμενο σκοπό. Σε αντίθεση με την άποψη της Επιτροπής, η Ομοσπονδιακή Δημοκρατία της Γερμανίας έχει εναλλακτικούς τρόπους προς επίτευξη των σκοπών της.
   Η Επιτροπή κακώς αρνείται ότι παρέβη την υποχρέωση της αγαστής συνεργασίας.
   Εξάλλου, κατά τη σχετική διαδικασία η Επιτροπή προσέβαλε το δικαίωμα της ακροάσεως των ενδιαφερομένων. Στηρίχθηκε σε μια άποψη την οποία είχε ήδη σχηματίσει εκ των προτέρων, χωρίς να εξετάσει τα επιχειρήματα της Ελβετικής Συνομοσπονδίας και να διευκρινίσει τα σχετικά πραγματικά περιστατικά. Για τον λόγο αυτό δεν τήρησε την αρχή της ευθύτητας. Η αιτιολογία της αποφάσεως δεν πληροί τις κατά τη νομολογία επιβαλλόμενες προϋποθέσεις.
   
      (1)  ΕΕ 2004, L 4, σ. 13.